OBH 5542/1996.
Az állampolgári jogok országgyűlési biztosa általános helyettesének jelentése
Ügyintéző: dr. Almási Eszter

Az eljárás megindulása:

A panaszos rokkant nyugdíjas, egyedül tartja el egyetemista fiát. Nyugdíjának összege nem éri el a 15.000.- forintot. Hivatalomtól részben Érd Város Önkormányzatának, átmeneti segély iránti kérelmére lefolytatott eljárásával kapcsolatban kért segítséget. 

Az állampolgári jogok országgyűlési biztosáról szóló 1993. évi LIX. törvény alapján a jogállamiság alkotmányos elvének érintettsége folytán az ügyben vizsgálatot indítottam. 

A megállapított tényállás:

Érd Város Polgármestere 1996. július 2-án 5967-2/96. számú határozatával a panaszos segély iránti kérelmét megalapozottnak találta és 2.000.- forint összegű átmeneti segélyt állapított meg részére. 

1996. július 15-én kelt, július 18-án postára adott értesítésben azonban a polgármester arról tájékoztatja a panaszost, hogy az önkormányzat éves költségvetési kerete nem ad lehetőséget a szociális rászorultságtól függő támogatás kifizetésére. A levél szövegezése alapján ( "Tisztelt Asszonyom / Uram !" )  egyértelműen megállapítható, hogy a panaszoson kívül több olyan személy kapott egyező tárgyú és megfogalmazású értesítést, akinek szociális rászorultságtól függő pénzbeli ellátásra való jogosultságát az önkormányzat már megállapította. 

Megkeresésemben kértem Érd Város Önkormányzatának Polgármesteri Hivatalát, hogy küldje meg a kifizetésről szóló elismervény másolatát, a kifizetés időpontjának megjelölésével. A kifizetésekről szóló pénzügyi feljegyzés tanúsága szerint az átmeneti segélyt a panaszos, csak 1996. októberében vehette át. 

Irányadó jogszabályok:

1949. évi XX. törvény A magyar köztársaság alkotmánya

	2. § (1) A Magyar Köztársaság független, demokratikus jogállam.

	70/E. § (1) A Magyar Köztársaság állampolgárainak joguk van a szociális
	biztonsághoz; öregség, betegség, rokkantság, özvegység, árvaság és önhibájukon
	kívül bekövetkezett munkanélküliség esetén a megélhetésükhöz szükséges ellátásra
	jogosultak.
	(2) A Magyar Köztársaság az ellátáshoz való jogot a társadalombiztosítás útján és a
	szociális intézmények rendszerével valósítja meg.

1993. évi III. törvény a szociális igazgatásról és szociális ellátásokról a továbbiakban ( Szt.) :

	25. § (1) A jogosult részére jövedelme kiegészítésére, pótlására pénzbeli szociális
	ellátás nyújtható.
	(2) E törvény alapján a jogosultat gyermeknevelési támogatás illeti meg (a
	továbbiakban: normatív pénzbeli ellátás).
	(3) A települési önkormányzat szociális rászorultság esetén – a szociális alapellátás
	keretében – a jogosult számára munkanélküliek jövedelempótló támogatását,
	rendszeres szociális segélyt, lakásfenntartási támogatást, ápolási díjat, átmeneti
	segélyt állapít meg e törvényben, valamint az önkormányzat rendeletében
	meghatározott feltételek szerint (a továbbiakban: szociális rászorultságtól függő
	pénzbeli ellátások).
	Átmeneti segély
	45. § (1) A települési önkormányzat képviselő-testülete a létfenntartást veszélyeztető
	rendkívüli élethelyzetbe került, valamint időszakosan vagy tartósan létfenntartási
	gonddal küzdő személyek részére a rendeletében meghatározott átmeneti segélyt
	nyújt. Átmeneti segély pénzintézeti tevékenységnek nem minősülő kamatmentes
	kölcsön formájában is nyújtható.
	(2) Az átmeneti segély adható alkalmanként és havi rendszerességgel. Az
	alkalmankénti segély gyógyszertámogatásként, illetve az egészségbiztosítás által
	nem vagy csak részben támogatott egészségügyi szolgáltatás díjaként is
	megítélhető. A havi rendszerességgel adott átmeneti segély jövedelemkiegészítő
	támogatásként, rendszeres nevelési támogatásként, továbbá az önkormányzat
	rendeletében meghatározott más ellátási formaként is nyújtható.
	(3) Elsősorban azokat a személyeket indokolt átmeneti segélyben részesíteni, akik
	önmaguk, illetve családjuk létfenntartásáról más módon nem tudnak gondoskodni,
	vagy alkalmanként jelentkező többletkiadások, különösen betegség, elemi kár miatt
	anyagi segítségre szorulnak.
	(4) A fővárosban – ha a fővárosi önkormányzat és a kerületi önkormányzat másként
	nem állapodik meg – a hajléktalanok átmeneti segélyezése a fővárosi önkormányzat
	feladata.

A vizsgálat megállapításai:

Az Szt. rendelkezései alapján a települési önkormányzat szociális rászorultság esetén szociális rászorultságtól függő pénzbeli ellátásokat állapít meg. A törvény indoklása szerint a segélyek kérdésében való döntési jogkör települési önkormányzatokra telepítésének az egyik alapvető oka az volt, hogy a helyi önkormányzat képviselő-testülete, valamint a települési önkormányzat jegyzője a rászorultság megállapításához nélkülözhetetlen ismeretekkel rendelkezik. A törvényalkotó szándéka tehát, hogy a jogosultág megítélésében legilletékesebb települési önkormányzat mérlegelje, ki az akinek a rendelkezésre álló anyagi keretből juttatni tud.

Az átmeneti segély intézménye azoknak próbál segítséget nyújtani, akik létfenntartást veszélyeztető rendkívüli élethelyzetbe kerülnek, valamint akik időszakosan vagy tartósan létfenntartási gonddal küzdenek. Így, főleg az egyszeres, egyösszegű támogatás esetében rendkívül fontos követelmény, hogy a segély azonnal, haladéktalanul  a rászorultakhoz kerüljön, a segítség kizárólag ilyen módon képes betölteni rendeltetését. 

Az Alkotmány 2.§ (1) bekezdése kimondja, hogy " A Magyar Köztársaság független demokratikus jogállam." A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét, és az egyes jogintézmények kiszámíthatóságát.

Megállapítom, hogy a törvény szellemével és az Alkotmánnyal ellentétes az az eljárás, amikor a jogosultság fennállásának megállapítása ellenére a kifizetést, csak hónapok elmúltával, és előre teljesen bizonytalan időpontban teljesítik.

A szociális biztonsággal összefüggésben sérti a jogbiztonságot ezáltal alkotmányos visszásságot okoz az az önkormányzat által előidézett állapot, amikor a saját és gyermeke megélhetését biztosítani képtelen állampolgár, az átmeneti segélyre való jogosultsága tudatában nem kapja kézhez a részére megállapított segélyt.

Ajánlás:

Élve az állampolgári jogok országgyűlési biztosáról szóló 1993. évi LIX. törvény 20.§ (1) bekezdésében biztosított jogomnál fogva a következő ajánlást teszem:

Felhívom Érd Város Önkormányzat jegyzőjének és polgármesterének figyelmét, hogy a jövőben legyenek figyelemmel arra, hogy az átmeneti segélyek megítélésével egy időben álljon rendelkezésre a kifizetéshez szükséges anyagi fedezet. 

Budapest, 1997.december 3.

Dr. Polt Péter